
Endring av finansieringen av Rya Gods og Skoger AS 
Universitetsstyret vedtok 11. desember 2003 i sak S 73-03 opprettelsen av selskapet Rya Gods og Skoger AS. Ved opprettelsen av selskapet har Universitetet skutt inn en samlet egenkapital på kr 9,3 mill., hvorav kr 8 mill. er et kontantinnskudd og kr 1,3 mill. er et tingsinnskudd (eiendommen Ryøy). Bruk av tingsinnskudd ved opprettelse av aksjeselskap ligger utenfor Universitetets fullmakter, og Riksrevisjonen har bemerket dette ved revisjon av Universitetets regnskap. Kunnskapsdepartementet har bedt Universitetet reversere tingsinnskuddet i selskapet. 

Universitetet har hatt omfattende dialog med departementet og selskapet i denne saken. Departementet har skissert en løsning som innebærer at Rya Gods og Skoger AS vil forbli eier av eiendommen Ryøy og at Universitetet vil rette opp formelle feil knyttet til tingsinnskuddet. Denne saken vil omhandle endring av finansieringen av Rya Gods og Skoger AS, herunder vederlaget for eiendommen Ryøy. Saken vil ikke medføre endringer i eierforholdet til eiendommen. 

I denne saken bes universitetsstyret vedta et kapitalinnskudd (kontantinnskudd) i Rya Gods og Skoger AS. Dette kapitalinnskuddet finansieres gjennom vederlaget for eiendommen, som Universitetet vil regnskapsføre som overskudd på eksternt finansiert virksomhet. Universitetsdirektøren vil på bakgrunn av universitetsstyrets vedtak inngå en avtale med Rya Gods og Skoger AS vedrørende endringen av finansieringen av selskapet. Nedenfor gis det en nærmere redegjørelse for saken. 
Fullmakter

I tildelingsbrevet for 2007 fra Kunnskapsdepartementet er Universitetet gitt fullmakt til å opprette nye selskap eller kjøpe aksjer i selskaper i vår randsone ved bruk av overskudd av eksternt finansiert virksomhet (virksomhetskapital). Universitetet er også gitt fullmakt til å forvalte statens eierinteresser på vegne av departementet i selskap eller andre rettssubjekt opprettet ved bruk av overskudd fra eksternt finansiert virksomhet. Universitetet har også fått delegert myndighet til å innkalle til generalforsamling i aksjeselskap der staten eier alle aksjene (Rya Gods og Skoger AS).

Det er rundskriv F-35-02
 som ligger til grunn for Universitetets forvaltning av eksternt finansiert virksomhet og samarbeid med andre rettssubjekter.
I henhold til pkt. 7.3 Forvaltning av eierinteresser i Instruks for økonomiforvaltningen ved

Universitetet i Tromsø er det universitetsstyret selv som vedtar opprettelse av eller medvirking i egne rettssubjekter, herunder kapitalinnskudd samt eventuelt salg av aksjer.

Etablering av selskap
Avdeling for Arktisk Biologi (AAB) ved Det medisinske fakultet hadde over flere år hatt et betydelig akkumulert overskudd på eksternt finansiert virksomhet. Overskuddet var generert gjennom eksterne oppdrag AAB utførte til fast pris. Eiendommen Ryøy ble kjøpt av AAB for deler av disse midlene. I arbeidet med etableringen av et aksjeselskap har det derfor vært rimelig å betrakte akkumulerte midler og eiendommen under ett. 
Arbeidet med etableringen av et aksjeselskap for forvaltning av akkumulerte midler fra eksternt finansiert virksomhet ved AAB og eiendommen Ryøy har pågått over lang tid. Saken har vært behandlet av universitetsstyret ved to anledninger, i sak S 88-00 i møte den 22. juni 2000 og i sak S 73-03 i møte den 11. desember 2003. I sistnevnte sak vedtok universitetsstyret opprettelsen av selskapet Rya Gods og Skoger AS med det akkumulerte overskuddet fra eksternt finansiert virksomhet (kontantinnskudd) samt eiendommen Ryøy (tingsinnskudd) som egenkapital. Dette ligger til grunn for dette saksfremlegget. Årsaken til at saken nå fremmes på nytt for universitetsstyret er en endring av finansieringen av selskapet som følge av Riksrevisjonens anmerkninger ved revisjon av Universitetets regnskap. Endringen av finansieringen av selskapet skjer i forståelse med departementet. 
Om selskapet og eiendommen 

Rya Gods og Skoger AS ble stiftet 26.01.2004 og er heleid av Universitetet. Selskapet har per i dag en innskutt egenkapital på kr 9,3 mill., hvorav kr 8 mill. er et kontantinnskudd og kr 1,3 mill. er et tingsinnskudd (eiendommen Ryøy). Selskapets aksjekapital utgjør kr 8 mill. fordelt på 8 000 aksjer hver pålydende kr 1000. Selskapets formål og virksomhet er å fremme fremragende grunnforskning vedrørende arktiske og antarktiske dyr ved AAB. Dette skal selskapet gjøre ved å yte støtte til forskningsprosjekter og ved å forvalte egenkapitalen slik at den gir økonomisk avkastning. Selskapet skal ikke dele ut utbytte, jf. selskapets ideelle karakter. Overskudd skal, med de begrensninger aksjeloven setter, anvendes til realisering av selskapets formål eller tillegges selskapets egenkapital. Styret for selskapet består av professor Arnoldus S. Blix ved Det medisinske fakultet, professor Trude Haugli ved Det juridiske fakultet og assisterende universitetsdirektør Jan Larsen.

Som en del av endringen av finansieringen av selskapet ble det på den ekstraordinære generalforsamlingen i selskapet den 2. februar 2007 vedtatt nedsetting av innskutt egenkapital med kr 1,3 mill. fra 9,3 mill. til kr 8 mill. ved en nedsetting av overkursfondet med kr 1,3 mill. Kapitalnedsettelsen skjer ved at eiendommen Ryøy overføres fra Rya Gods og Skoger AS til Universitetet. Kapitalnedsettelsen er ikke gjennomført. Som følge av vedtaket om kapitalnedsettelsen ble det også vedtatt endringer i selskapets vedtekter som omhandlet eiendommen. Vedtektsendingene innebærer bl.a. at bestemmelser om at selskapet skal forestå en økonomisk forsvarlig forvaltning og utvikling av eiendommen Ryøy og at Universitetet skal ha forkjøpsrett til eiendommen Ryøy dersom selskapet i fremtiden skulle selge eiendommen er tatt ut. Det legges opp til en reversering av disse vedtektsendringene på ordinær generalforsamling når forholdene knyttet til eiendommen er avklart. Det nevnes at Universitetets forkjøpsrett til eiendommen er tinglyst. 
Eiendommen Ryøy befinner seg i Rystraumen vest for Tromsø. Eiendommen, som er en skogkledd øy på ca. 1 200 daa med ca. 30 daa opparbeidet eng og gårdsbebyggelse av varierende alder, ble drevet som gårdsbruk frem til 1970. AAB har vært leier/forpakter av eiendommen fra 1980, og eiendommen ble ervervet av AAB fra stiftelsen Straumhella legat i 1990 for kr 1,3 mill. Overdragelsen av eiendommen som ble godkjent av Stortinget, ble tinglyst i 1991. Bygningsmassen er senere restaurert og er i god stand. Eiendommen er konsesjonspliktig, og den har av AAB vært benyttet til oppdrett og studier av moskus. 
Beskrivelse av nødvendige transaksjoner
For å oppnå en finansiering av selskapet i samsvar med gjeldende regelverk vil det være nødvendig å gjennomføre følgende transaksjoner:

· Endring av Rya Gods og Skoger AS’ vederlag for eiendommen Ryøy. 

· Universitetet bidrar med ny aksjekapital (kontantinnskudd) i selskapet.

Vederlaget for Rya Gods og Skoger AS’ erverv av eiendommen må endres, og dette vil skje i to trinn. Først må innskutt egenkapital i selskapet endres. På den ekstraordinære generalforsamlingen den 2. februar 2007 ble det vedtatt en nedsetting av innskutt egenkapital med kr 1,3 mill. fra 9,3 mill. til kr 8 mill. ved en nedsetting av overkursfondet med kr 1,3 mill. Kapitalnedsettelsen skjer ved at eiendommen Ryøy overføres fra Rya Gods og Skoger AS til Universitetet. Denne transaksjonen vil reversere Universitetets tingsinnskudd i selskapet. Transaksjonen er ikke gjennomført.
Det neste som må skje er at vederlaget for eiendommen endres ved at den overdras til selskapet i henhold til takst. I denne forbindelse er det behov for en taksering av eiendommen. Det nevnes at taksering av landbrukseiendommer skjer på bakgrunn av særskilte retningslinjer for dette. Universitetet fører selskapets vederlag for eiendommen som overskudd på eksternt finansiert virksomhet, som tillegges Universitetets virksomhetskapital. På denne måten endres selskapets erverv av eiendom ved at dette skjer ved kjøp og ikke ved innskutt egenkapital (tingsinnskudd).   

Universitetet bidrar deretter med ny aksjekapital i form av et kontantinnskudd tilsvarende vederlaget selskapet betaler for eiendommen. Kapitalinnskuddet finansiernes av Universitetets virksomhetskapital (overskudd på eksternt finansiert virksomhet). Kapitalforhøyelsen skjer ved at det utstedes nye aksjer i selskapet. På denne måten bidrar Universitetet med den reelle verdien eiendommen utgjør for Rya Gods og Skoger AS (finansiering av vederlaget).
For selskapet vil nettovirkningen av transaksjonene være null siden vederlaget finansieres av tilsvarende kapitalinnskudd. Balansen i selskapets regnskap vil kunne påvirkes dersom vederlaget for eiendommen er forskjellig fra dagens bokførte verdi for eiendommen (kr 1,3 mill.). Samlet vil disse transaksjonene medføre at Rya Gods og Skoger AS forblir eier av eiendommen Ryøy og at Universitetet retter opp formelle feil knyttet til tingsinnskuddet. 

På bakgrunn at dette vil det inngås en avtale mellom Universitetet og selskapet vedrørende eiendommen Ryøy. Denne avtalen vil bl.a. omhandle bakgrunn for avtalen (tingsinnskuddet, Universitetets manglende fullmakt og departementets anmodning om reversering), tilbakeføringen av tingsinnskuddet samt selskapets vederlag for eiendommen. I tillegg vil avtalen omtale finansieringen av selskapets vederlag for eiendommen gjennom en kapitalutvidelse i selskapet ved utstedelse nye aksjer. En slik avtale vil kreve godkjenning av selskapets generalforsamling. Dette planlegges vedtatt på selskapets ordinære generalforsamling våren 2007. Det legges opp til at denne generalforsamlingen også vil vedta kapitalutvidelsen gjennom utstedelse av nye aksjer i selskapet samt reversering av selskapets vedtekter knyttet til eiendommen. 

Universitetsdirektørens vurdering

Eiendommen Ryøy ble anskaffet av AAB med egne midler. Det er derfor rimelig at eiendommen sammen med akkumulert kapital generert av virksomhet ved AAB utnyttes til fordel for den virksomhet AAB driver. Når Universitetet endrer vederlaget for eiendommen ved å overdra den til selskapet i henhold til takst, kan vederlaget for eiendommen betraktes som en del av det samlede akkumulerte overskuddet ved AAB (overskudd på eksternt finansiert virksomhet). Ved at vederlaget for eiendommen benyttes som kapitalinnskudd i selskapet, vil det være det samlede overskuddet generert ved AAB som utgjør Universitetets kapitalinnskudd i Rya Gods og Skoger AS. Dette i henhold til løsningen som er skissert av departementet.
Eiendommen Ryøy er en attraktiv eiendom med et stort utviklingspotensial. Utvilklingen vil imidlertid kreve midler som det ikke kan forventes at verken AAB eller Universitetet sentralt har innenfor den bevilgningsfinansierte virksomheten. Med den egenkapitalen selskapet har og den avkastingen denne forventes å gi, vil deler av avkastingen kunne benyttes til å sikre en økonomisk forsvarlig forvaltning og utvikling av eiendommen. For å realisere dette må eiendommen være i selskapets eie. Dette har hele tiden vært intensjonen og argumentasjonen ved etableringen av selskapet, og universitetsstyret har som nevnt tidligere sluttet seg til dette ved to anledninger. Gjennom god forvaltning og utvikling av eiendommen vil selskapet kunne oppnå økonomisk avkastning som igjen kan anvendes til realiseringen av selskapets formål, som er støtte til fremragende grunnforskning ved AAB. Forvaltning og utvikling av eiendommen må skje i overensstemmelse med den bruk AAB har av eiendommen.

Universitetets interesser knyttet til eiendommen vil være sikret på en tilstrekkelig måte ved at Universitetet har tinglyst forkjøpsrett ved et mulig fremtidig salg. Selskapet er også heleid av Universitetet, og Universitetet har dermed god innflytelse i selskapet både gjennom generalforsamlingen og ved oppnevning av styremedlemmer for selskapet. 
Etter universitetsdirektørens vurdering vil Rya Gods og Skoger AS være viktig i forhold til realiseringen av Universitetets målsetting innenfor forskning og utdanning vedrørende arktiske og antarktiske dyr. Selskapet vil være med på å bidra til sikring av tilgangen til forskningsfinansiering øremerket grunnforskning vedrørende arktiske og antarktiske dyr ved AAB. Selskapet kan bidra til at kontinuiteten i forskningsvirksomheten sikres for fremtiden, og AAB vil på denne måten være bedre rustet til å motstå svikt i tilgangen på ekstern støtte. Dette er viktig i en tid der forskningsmidler i stor grad er relevansbasert eller knyttet til forskningsprogram eller andre retningsgivende tiltak. 
Oppsummering

Universitetsdirektøren ber universitetsstyret vedta en endring av Universitetets finansiering av Rya Gods og Skoger AS. Dette skjer ved en endring av vederlaget for eiendommen. Tingsinnskuddet tilbakeføres til Universitetet og vederlaget for overdragelsen av eiendommen Ryøy fra Universitetet til Rya Gods og Skoger AS skjer i henhold til takst. Universitetet benytter overskuddet på eksternt finansiert virksomhet generert ved overdragelsen av eiendommen Ryøy som kapitalinnskudd i Rya Gods og Skoger AS. Samlet vil dette bidra til at Universitetets kapitalinnskudd i kontanter i selskapet er finansiert ved overskudd på eksternt finansiert virksomhet. Universitetsdirektøren vil på bakgrunn av universitetsstyrets vedtak inngå en avtale med Rya Gods og Skoger AS vedrørende endringen av finansieringen av selskapet. 
Forslag til vedtak

1. Vederlaget for overdragelsen av eiendommen Ryøy fra Universitetet i Tromsø til Rya Gods og Skoger AS skal skje i henhold til takst. 

2. Universitetet i Tromsø benytter overskuddet på eksternt finansiert virksomhet som genereres ved overdragelsen av eiendommen Ryøy som kapitalinnskudd i Rya Gods og Skoger AS ved utstedelse av nye aksjer. 

Tromsø, 19.04.2007
	Lasse Lønnum

	Atle Engebretsen

	
	personal- og økonomidirektør


� Reglement om forvaltning av eksternt finansiert virksomhet ved universiteter og høyskoler og om disse institusjonenes samarbeid med andre rettssubjekter. Reglementet er fastsatt av daværende Utdannings- og forskningsdepartementet og gjelder fra 1. januar 2003. Reglementet er tilgjengelig på Universitetets nettsider, se http://uit.no/persok/EFV_Ekst_fin_virksomhet/2. 

